แรงขายทำกำไรกด SET พลิกปิดลบเล็กน้อย 0.68 จุด แนะจับตาสหรัฐฯ-จีนประชุม G20 สัปดาห์หน้า
แรงขายทำกำไรกด SET พลิกปิดลบเล็กน้อย 0.68 จุด แนะจับตาสหรัฐฯ-จีนประชุม G20 สัปดาห์หน้า โดยดัชนีปิดตลาดวันนี้ ที่ระดับ 1,717.14 จุด ลบ 0.68 จุด หรือ 0.04% มูลค่าการซื้อขาย 8.12 หมื่นล้านบาท
21 มิ.ย. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,717.14 จุด ลบ 0.68 จุด หรือ 0.04% มูลค่าการซื้อขาย 8.12 หมื่นล้านบาท 
10 หุ้นกดดัชนีวันนี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยวันนี้ผันผวน เผชิญแรงขายทำกำไรระยะสั้นหลังจากที่ได้ปรับตัวขึ้นแรง แต่ถ้าดัชนีฯยังยืนเหนือระดับ 1,690 จุดได้ โมเมนตัมก็ยังเป็นบวก ด้านตลาดหุ้นในภูมิภาคเอเชียต่างก็ชะลอตัวโดยส่วนใหญ่จะติดลบกัน เนื่องจากตลาดฯได้ตอบรับการปรับลดอัตราดอกเบี้ยของธนาคารกลางสหรัฐ (เฟด) ที่มีโอกาสเกิดขึ้นไปแล้ว และตอนนี้ก็รอดูการเจรจาการค้าระหว่างสหรัฐฯ และจีน ในการประชุม G20 ช่วงวันที่ 28-29 มิ.ย.นี้
ส่วนบ้านเราตัวเลขส่งออกเดือนพ.ค.ของไทยออกมาไม่ดี -5.79% สูงกว่าที่ตลาดฯคาดไว้ -5% ทำให้เกิดความกังวลต่อเศรษฐกิจในช่วงครึ่งปีหลัง อีกทั้งเงินบาทได้กลับมาอ่อนค่าลงไป 30.87 บาท/ดอลลาร์สหรัฐฯ จากช่วงเช้าที่เงินบาทแข็งค่าที่ 30.6 บาท/ดอลลาร์สหรัฐฯ
สำหรับแนวโน้มการลงทุนในสัปดาห์หน้า นายกิจพณ กล่าวว่า ในช่วงต้นสัปดาห์ตลาดฯมีความเสี่ยงที่จะชะลอตัว ซึ่งต้องรอดูการเจรจาการค้าระหว่างสหรัฐฯ และจีนด้วย พร้อมให้กรอบการแกว่งไว้ที่ 1,690-1,730 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย  4,991.17 ล้านบาท ปิดที่   49.00 บาท เพิ่มขึ้น  0.25 บาท
AOT     มูลค่าการซื้อขาย  3,964.35 ล้านบาท ปิดที่   74.50 บาท เพิ่มขึ้น  0.25 บาท
PTTEP   มูลค่าการซื้อขาย  2,961.55 ล้านบาท ปิดที่  135.00 บาท ราคาไม่เปลี่ยนแปลง
BEM     มูลค่าการซื้อขาย  2,607.88 ล้านบาท ปิดที่   11.30 บาท ลดลง   0.10 บาท
CPALL   มูลค่าการซื้อขาย  2,585.73 ล้านบาท ปิดที่   85.50 บาท เพิ่มขึ้น  0.50 บาท
ตลาดหุ้นเอเชีย
